Jinsi kahawa ilivyogunduliwa

﻿Jinsi kahawa ilivyogunduliwa  

Mkahawa huzaa matunda yaliyo na  mbegu ndani. Mbegu hizo ni kahawa.  Kuna hekaya nyingi kuhusu jinsi  kahawa ilivyogunduliwa. Mojawapo  inamhusu Kaldi, raia wa Ethiopia. 
Kaldi alikuwa mchungaji nchini  Ethiopia. Inasemekana kuwa siku  moja mbuzi wake waliyala matunda  ya rangi nyekundu kutoka mti wa  kahawa.  Baadaye, Kaldi alishuhudia mbuzi hao  wakirukaruka kwa uchangamfu  usiokuwa wa kawaida.  
Kaldi alikuwa na hamu kubwa ya  kutaka kujua ikiwa matunda yale  yaliwapa mbuzi wake nguvu fulani.  Alionja ladha yake chungu  alipoyatavuna.  
Baadaye, Kaldi alikuwa macho. Yeye  pia alihisi nguvu fulani mpya.  
Alichuma baadhi ya majani na yale  matunda.  Aliyapeleka nyumbani na kumpatia  mkewe.  
Mkewe alipoyatavuna yale matunda,  naye pia aliathirika kama Kaldi.  Alikuwa macho na kuhisi nguvu ya  kipekee.  Kaldi na mkewe waliamini kuwa  matunda yale yalikuwa zawadi kutoka  kwa Mungu.  
Siku chache baadaye, Kaldi  aliwapelekea watawa matunda yale  na majani yake.  Aliwahadithia jinsi mbuzi wake  walivyoathirika walipoyala matunda  yale.  
Alipoondoka, watawa wawili  walimfuata kisirisiri wakitaka kujua  ikiwa ilikuwa ukweli.  Walihakikisha walipowaona mbuzi  wakichangamka na kucheza baada ya  kuyala yale matunda.  
Watawa walirudi nyumbani na  kuyachemsha yale matunda ya  kahawa.  Walipoyanywa maji yaliyochemka,  ladha yake ilikuwa chungu sana!  Walidhani kuwa kilikuwa kinywaji cha  shetani.  
Waliyatupa matunda yaliyobaki  kwenye moto. Yalipochomeka,  walinusu harufu yake nzuri.  Walipata wazo la kuzikaanga zile  mbegu kwanza kabla ya kuzichemsha.  
Kinywaji kilichotoka kwenye mbegu  zilizokaangwa kilikuwa na ladha nzuri  zaidi.  Baada ya watawa kunywa kinywaji  kile, walikuwa macho na wenye nguvu.  
Tangu wakati huo, watu hunywa  kahawa ili kuwa macho na pia  kuburudika.  Kwa hivyo, unywaji wa kahawa  ulianzia nchini Ethiopia na kuenea  ulimwengu mzima!  


Source www.africanstorybook.org